Kaleidoskoop: Vlugvoetig | Stage and Screen
Home / Archived / Music Archives / Kaleidoskoop: Vlugvoetig
Nuwe Musiekvideo vir Ghoema-Bekroonde Duo…
Vlugvoetig se musiekvideo is een groot Kaleidoskopiese partytjie van kleur, ritme en genotvolle danspassies in 'n egte swing-dansstyl uit die vyftigs! Die liefdesverhaal wat afspeel, is een van hoop vir die sogenaamde bleeksiele wat duidelik met hulle unieke danspassies óók 'n meisie se hart kan verower! As jy nie luskry om te dans saam met hierdie jolige spulletjie nie, moet jy dalk die volumeknoppie net nóg 'n bietjie opdraai!," sê Kaleidoskoop se Anique Jordaan oor die video van hulle nuutste enkelsnit wat pas op kykNET Top 20 bekendgestel is en almal aan die praat het.
Dit is die duo, wat bestaan uit Jouba en Anique Jordaan, se derde enkelsnitvrystelling vanaf hulle album, Gunsteling Seisoen, wat in 2018 'n Ghoema-toekenning gewen het vir Beste Album deur 'n Groep / Duo. Hierdie opgewekte liedjie, met 'n voetjeuklekker Folk-Swing-styl, gaan oor 'n meisie wat onwillekeurig in 'n man se kop kom ronddans, is deur Jouba self geskryf en is 'n getuigskrif van die musiekpaar se liefde vir speelse ritmes, melodieë en mooi lirieke.
Volgens die groep, is die musiekvideo by Nice to Meat You in Kemptonpark verfilm deur Paul Hugo (vervaardiger van Ubuntu Film House) en Jannes de Villiers. Die dekor en atmosfeer van die eetplek het presies gepas by die vintage-styl wat hulle vir die video in gedagte gehad het. Die storie speel af by 'n 'Kaleidoskoop-dans' in die vyftigerjare. Almal is aangetrek in daardie era se klere en Anique spog ook met 'n bypassende grimeer- en haarstyl, wat deur Jacqueline Tolken opgetower is. Dit skop af met 'n 'mannekyn-uitdaging' waar al die karakters in posisie moet vries om die illusie te skep dat die video op pause is.
Kaleidoskoop maak al vir meer as 'n dekade lank musiek en is bekend vir die unieke en kleurvolle manier waarop hulle instrumente, klanke en lirieke soomloos kan laat saamsmelt om direk met die hart en siel te praat. Oor die jare, het hulle die land plat getoer, by van die grootste musiekfeeste opgetree, talle treffers oor die radio gehad en is hulle ook met 'n Huisgenoot Tempo-toekenning vereer vir Beste Kontemporêre Album in 2012.
Vlugvoetig gaan beslis 'n gewilde keuse wees, onder oud en jonk, wanneer daar om die braaivleisvuur gekuier of oor die dansvloer geskoffel gaan word. Die enkelsnit is deel van die Gunsteling Seisoen-album en is aanlyn beskikbaar.
Anique Jordaan Ghoema Toekennings Jacqueline Tolken Jannes de Villiers Jouba Jordaan Kaleidoskoop kykNet Kyknet Top 20 Nice to Meat You Paul Hugo South African Music Stage and Screen Stage and Screen Cape Town Stage and Screen Durban Stage and Screen Johannesburg Stage and Screen music Stage and Screen Pretoria Stage and Screen South Africa Ubuntu Film House	2018-05-26